CELEX: 32011R0931
Language: et
Date: 2011-09-19 00:00:00
Title: Komisjoni rakendusmäärus (EL) nr 931/2011, 19. september 2011 , loomset päritolu toidu suhtes Euroopa Parlamendi ja nõukogu määrusega (EÜ) nr 178/2002 kehtestatud jälgitavuse nõuete kohta  EMPs kohaldatav tekst

20.9.2011   
            
            
               ET
            
            
               Euroopa Liidu Teataja
            
            
               L 242/2
            
         KOMISJONI RAKENDUSMÄÄRUS (EL) nr 931/2011,
   19. september 2011,
   loomset päritolu toidu suhtes Euroopa Parlamendi ja nõukogu määrusega (EÜ) nr 178/2002 kehtestatud jälgitavuse nõuete kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 18 lõiget 5,
   ning arvestades järgmist:
   
               (1)
            
            
               Määruse (EÜ) nr 178/2002 artikliga 18 on kehtestatud toidu jälgitavuse üldpõhimõtted. Sellega on ette nähtud, et toit peab olema jälgitav kõigil tootmis-, töötlemis- ja turustamisetappidel. Määrusega on samuti ette nähtud, et toidukäitlemisettevõtjatel peab olema võimalik identifitseerida isikud, kellelt neile on toitu tarnitud. Sellised toidukäitlejad peavad omakorda olema võimelised identifitseerima ettevõtjad, kellele nende tooteid on tarnitud. Kõnealune teave tuleb pädevatele asutustele taotluse korral kättesaadavaks teha.
            
         
               (2)
            
            
               Jälgitavus on vajalik selleks, et tagada toiduohutus ja tarbijatele antava teabe usaldusväärsus. Eelkõige on loomset päritolu toidu jälgimise kasutamine oluline seetõttu, et aidata kõrvaldada turult ohtlikku toitu ja kaitsta seega tarbijaid.
            
         
               (3)
            
            
               Selleks, et tagada määruse (EÜ) nr 178/2002 artikliga 18 ette nähtud toidu jälgimine, on vaja nii toitu tarniva toidukäitlemisettevõtja kui ka selle toidukäitlemisettevõtja aadressi, kellele toit tarniti. Nõue toetub lähenemisele, mille kohaselt peab toidukäitlemisettevõtjatel olema süsteem, mis võimaldab neil kindlaks teha oma vahetu(d) tarnija(d) ja vahetu(d) kliendi(d), välja arvatud juhul, kui tegemist on lõpptarbijaga.
            
         
               (4)
            
            
               Aset leidnud toidukriisid on näidanud, et registri pidamine ei ole kahtlase toidu täieliku jälgitavuse tagamiseks alati piisav. Määruse (EÜ) nr 178/2002, Euroopa Parlamendi ja nõukogu 29. aprilli 2004. aasta määruse (EÜ) nr 852/2004 (toiduainete hügieeni kohta), (2) Euroopa Parlamendi ja nõukogu 29. aprilli 2004. aasta määruse (EÜ) nr 853/2004 (millega sätestatakse loomset päritolu toidu hügieeni erieeskirjad) (3) ning Euroopa Parlamendi ja nõukogu 29. aprilli 2004. aasta määruse (EÜ) nr 854/2004 (millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks) (4) rakendamisel saadud kogemused on näidanud, et toidukäitlemisettevõtjatel ei ole üldjuhul teavet, mis on vajalik, et tagada nende toidukäitlemise ja -ladustamise identifitseerimise süsteemide nõuetele vastavus, seda eelkõige loomset päritolu toidu valdkonnas. Toidu kiire ja täieliku jälgitavuse puudumine on sektorile põhjustanud põhjendamatult suurt majanduslikku kahju.
            
         
               (5)
            
            
               Seepärast on asjakohane kehtestada loomset päritolu toidu sektori jaoks teatavad eeskirjad, et tagada määruse (EÜ) nr 178/2002 artiklis 18 sätestatud nõuete korrektne rakendamine. Need eeskirjad peaksid võimaldama teatavat paindlikkust selles osas, kuidas ajakohane teabe kättesaadavaks tehakse.
            
         
               (6)
            
            
               Asjakohane on esitada lisateavet loomset päritolu toidu mahu või koguse kohta, partii või saadetise number ning toidu üksikasjalik kirjeldus ja lähetuskuupäev.
            
         
               (7)
            
            
               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Sisu
   Käesoleva määrusega kehtestatakse sätted jälgitavuse nõuete rakendamise kohta, mis on toidukäitlemisettevõtjatele loomset päritolu toidu puhul määrusega (EÜ) nr 178/2002 ette nähtud.
   Artikkel 2
   Kohaldamisala
   1.   Määrust kohaldatakse toidu suhtes, mida on määruse (EÜ) nr 852/2004 artikli 2 lõikes 1 määratletud kui töötlemata ja töödeldud tooteid.
   2.   Määrust ei kohaldata toodete suhtes, mis sisaldavad nii taimset kui ka loomset päritolu töödeldud tooteid.
   Artikkel 3
   Jälgitavuse nõuded
   1.   Toidukäitlemisettevõtjad tagavad, et toidukäitlemisettevõtjale, kellele toit tarnitakse, ja pädevale asutusele viimase taotluse korral tehakse kättesaadavaks järgmine teave loomset päritolu saadetiste kohta:
   
               a)
            
            
               toidu täpne kirjeldus;
            
         
               b)
            
            
               toidu maht või kogus;
            
         
               c)
            
            
               toidu lähetanud toidukäitlemisettevõtja nimi ja aadress;
            
         
               d)
            
            
               saatja (omaniku) nimi ja aadress, kui see erineb toidu lähetanud toidukäitlemisettevõtja nimest ja aadressist;
            
         
               e)
            
            
               selle toidukäitlemisettevõtja nimi ja aadress, kellele toit lähetatakse;
            
         
               f)
            
            
               saaja (omaniku) nimi ja aadress, kui see erineb toitu vastuvõtva toidukäitlemisettevõtja nimest ja aadressist;
            
         
               g)
            
            
               partii või saadetise number ja
            
         
               h)
            
            
               lähetuskuupäev.
            
         2.   Lõikes 1 osutatud teave esitatakse lisaks teabele, mida on nõutud loomset päritolu toodete jälgimist käsitlevates liidu õigusaktides.
   3.   Lõikes 1 osutatud teavet ajakohastatakse iga päev ja seda säilitatakse nii kaua, kuni võib põhjendatult eeldada, et toit on ära tarbitud.
   Toidukäitlemisettevõtja esitab teabe pädevale asutusele viivitamata, kui viimane seda taotleb. Toidu tarnija võib ise otsustada, kuidas ta teavet esitab, tingimusel et lõikes 1 nõutud teave on toidukäitlejale, kellele toit tarnitakse, selgelt ja üheselt mõistetav ning kättesaadav.
   Artikkel 4
   Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. juulist 2012.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. september 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 31, 1.2.2002, lk 1.
   
      (2)  ELT L 139, 30.4.2004, lk 1.
   
      (3)  ELT L 139, 30.4.2004, lk 55.
   
      (4)  ELT L 139, 30.4.2004, lk 206.